**Vendas president** var statsoverhode for Venda, én av Sør-Afrikas bantustaner og en nominelt uavhengig stat som bare ble anerkjent av Sør-Afrika.

Ifølge *Republic of Venda Constitution Act* fra 1979 var statsoverhodet en president, som skulle representere og tjene Venda og dets folk. Han var også regjeringssjef. Regjeringen *(Executive Council)* bestod av presidenten og dennes ministre *(Ministers of State)*. Presidenten var dessuten øverstkommanderende for Vendas nasjonale styrker og fra 1982 for Vendas forsvarsstyrker.

Valg
----

Presidenten ble valgt av et valgkollegium, som bestod av nasjonalforsamlingens medlemmer, under et møte ledet av høyesterettsjustitiarius eller en annen dommer som var utpekt av ham. Valget av president skulle holdes på et tidspunkt og et sted fastsatt av nasjonalforsamlingens president, i dennes fravær av nasjonalforsamlingens visepresident eller i begges fravær av nasjonalforsamlingens sekretær.

Kandidaten måtte være minst 35 år gammel og være medlem av nasjonalforsamlingen. Presidenten kunne gjenvelges, dersom nasjonalforsamlingen ikke uttrykkelig hadde avgjort noe annet gjennom en resolusjon.

Avsettelse
----------

Presidenten skulle bli fjernet fra sitt embete, hvis en behørig domstol fant ham skyldig i å ha begått en forbrytelse som kunne rammes av dødsstraff, bestikkelser eller en annen forbrytelse, som nasjonalforsamlingen gjennom en resolusjon avgjorde var av en slik alvorlig art at den berettiget hans avsettelse.

Myndighet som statsoverhode
---------------------------

Presidenten hadde myndighet til å dele ut hedersbevisninger. Videre hadde han myndighet til å utnevne og akkreditere, motta og godkjenne plenipotentiærer, diplomatiske representanter og andre diplomatiske tjenestemenn samt konsuler og konsulære tjenestemenn.

Han hadde også myndighet til å benåde eller utsette straffen til lovbrytere enten vilkårlig eller uvilkårlig samt å oppheve bøter, straff og inndragninger.

Videre hadde presidenten myndighet til å inngå og ratifisere internasjonale konvensjoner, traktater og avtaler.

Han hadde dessuten myndighet til å proklamere og terminere unntakstilstander samt å erklære krig og slutte fred.

Myndighet som øverstkommanderende
---------------------------------

Presidenten – i egenskap av å være øverstkommanderende for Vendas nasjonale styrker/forsvarsstyrker – kunne mobilisere og utkommandere forsvarsstyrkene – eller en del av disse – til operative formål eller for å opprettholde lov og orden, bevare fred, beskytte liv, helse eller eiendom samt å besørge og opprettholde de nødvendige tjenestene. Han kunne dessuten bevilge offisersfullmakter.

Stedfortreder
-------------

Hvis presidentembetet ble ledig eller presidenten etter regjeringens vurdering var ute av stand til å utføre sine embetsplikter på grunn av sykdom eller en annen årsak, skulle en person utnevnt av regjeringen blant dens egne rekker tjenestegjøre som fungerende president i den perioden som presidenten var ute av stand til å utføre sine embetsplikter. Hvis presidentembetet var ledig, skulle den fungerende presidenten tjenestegjøre fram til en ny president ble valgt.

Presidenter
-----------

      Venda Defence Force (VDF)

| Navn(født–død) | Embetstid | Parti | Merknad |
| --- | --- | --- | --- |
| President |
|  | **Patrick Mphephu**(1924 el. 1926–1988) | 13. september 1979–17. april 1988(døde) | VNP |  |
|  | **Frank Ravele**(1926–1999) | 17. april 1988–10. mai 1988 | VNP | Fungerende president |
| 10. mai 1988–5. april 1990 | Frank Ravele ble avsatt gjennom et statskupp. |
| Head of State (Statsoverhode) |
|  | **Gabriel Ramushwana**(1941–2015) | 5. april 1990–25. januar 1994 | VDF |  |
|  | **Tshamano Ramabulana**(1940–) | 25. januar 1994–26. april 1994 | VDF |

Fotnoter
--------

**Type numrering**
1. ↑  Venda forsvarsstyrker (VDF) ble etablert i september 1982 på grunnlag av De sørafrikanske forsvarsstyrkenes 112. bataljon og den militære gren av Vendas nasjonale styrker.
2. ↑  Chairman of the National Unity Council (Det nasjonale enhetsrådets formann).

Referanser
----------

1. ↑  Reed, Jack (5. april 1990). «Security forces stage coup in S. African homeland». UPI. Besøkt 24. august 2019.

Kilder
------

* «Venda Constitution» (PDF). *World Statesmen.org*. Besøkt 24. august 2019.
* «Venda: Heads of State: 1979–1994». *Archontology.org*. Besøkt 24. august 2019.